**INDOKOLÁS**

**az önkormányzati tulajdonban lévő lakások bérletéről, valamint elidegenítéséről szóló 25/2005.(VI.30.) önkormányzati rendelet módosításáról önkormányzati rendelethez**

**Általános indokolás**

A város 2011-ben megújított Lakáskoncepciója célként fogalmazta meg a bérlakás állomány növelését: „Elő kell segíteni a bérlakás állomány növelését. – A lakásfeladatok ellátásába (az önkormányzati tulajdonú feladatok betöltő bérlakás szektoron kívül) be kell vonni a nem állami (non profit és magán) szektort is. Európai trendeket alapul véve hosszabb távon minimum a lakásállomány 10-15 %-át kitevő bérlakás szektorra, további 5-10% magán bérlakásra van szükség, összességében 20-25%-os bérlakásállományra.”

Ezektől a céloktól nagyon messze van a város. 2005-óta saját építéssel nem bővült a város önkormányzati bérlakásállománya, miközben a lakhatási gondokkal küszködő önkormányzati bérlakás igénylők száma nem csökkent, jelenleg is közel négyszáz önkormányzati lakásigénylő vár önkormányzati lakásra. Emellett az elmúlt években az egekbe szöktek a szolnoki albérlet árak, és folyamatosan emelkednek a lakásárak.

A határozott időre bérbe adott lakások értékesítésének felgyorsításával, évről évre egyre kevesebb lesz a bérbe adható lakások száma, ezért a rendeletmódosítás szerint a határozott időre bérbe adott lakások értékesítésének leállítására kerül sor. A határozatlan idejű bérlettel rendelkező önkormányzati lakásokat a bérlők továbbra is a jelenlegi feltételekkel vehetnék meg.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**1.§-hoz**

A rendeletmódosítás a nem elidegeníthető önkormányzati lakások kategóriájába besorolja a határozott időre bérbeadott lakásokat.

**2.§-hoz**

Hatályba léptető és dereguláló rendelkezést tartalmaz.